परात्पर ब्रह्म के प्रति लोगों की भक्तिभाव व आस्था का उपहास करते हुए संदेहवादी, प्रत्यक्षवादी जन यह नहीं नहीं मानते कि इस ;जगत का सृष्टा, संपालक और संहारक ईश्वर या देवता या देवतागण हैं । पदार्थवादी दृष्टिकोण वाले बौद्धिक जन `किमीहः किंकायः…` प्रकार के निरर्थक प्रश्न पूछते हैं कि किस इच्छा से ईश्वर ने यह जगत बनाया, उस ईश्वर का शरीर कैसा है, किन साधनों-उपकरणों की सहायता से व किस आधार पर स्थित हो कर उस ब्रह्म ने तीनों लोक बनाये आदि-आदि । स्तुतिकार का कहना है कि हे महादेव ! आपका महैश्वर्य ( महा ऐश्वर्य ) अचिन्त्य है, अतर्क्य है, उसकी कल्पना तक भी पहुँच पाने में वे कुटिल जन असमर्थ हैं, जिनको बुद्धि ही नष्ट -भ्रष्ट हो चुकी है । ऐसे देहात्मवादी आप जैसे श्रद्धैकगम्य परमात्मा को जब किसी आकार व कलेवर में नहीं पाते तो वे आपके अस्तित्व पर ही प्रश्नचिह्न लगा देते हैं । वे पूछते हैं कि आपकी देह कैसी है ? उसका क्या वर्ण है, क्या गुण हैं ? किन तत्वों से वह विनिर्मित है ? ईश्वर की देह यदि भौतिक नहीं है तो इस भौतिक जगत की सृष्टि उसने कैसे की ? यदि वह कोई आध्यात्मिक सत्ता है तो एक आध्यात्मिक व मानसिक सत्ता भौतिक जगत की रचना और उसके ऊपर नियंत्रण कैसे कर सकती है ? यदि यह ब्रह्म ने ही रचा है तो उसकी इस रचना के पीछे क्या उदेश्य निहित था, वह सब निष्प्रयोजन तो नहीं होना चाहिए।